Qui gladiatorem candelae luce inspiciunt
"Qui gladiatorem candelae luce inspiciunt", vulgo "Three Persons Viewing the Gladiator by Candlelight", est tabula ab Iosepho Wright anno 1765 picta, quam hodie privatus quidam possidet. Amatores artium tres monstrantur qui gladiatorem q.d. Borgesium observant (statuam antiquam saeculo XVII ineunte repertam) seu potius exemplar magnitudinis minoris; statua enim re vera alta est 1.99 metris. Exstat et impressum mezzotint post tabulam a Gulielmo Pether anno 1769 factum. Statuam ipsam, eo tempore Romae in Villa Borgesia Pinciana servatam, anno 1807 Camillus Borghese imperatori Napoleoni vendidit, qui Lutetiam in Museum Lupariense removit.